## La Conselleria d’Universitats i la Xarxa d’Universitats Valencianes per al foment de la Investigació atorguen els Premis Sapiència a 34 projectes de centres educatius de la Comunitat

*** Estos premis tenen per objecte despertar vocacions científiques entre els jóvens estudiants de la Comunitat Valenciana i fomentar el pensament crític en etapes prèvies a la universitat
* La Conselleria destina més de 70.000 euros en premis per a promoure la investigació entre l’alumnat de 4t d’ESO, Batxillerat i Cicles Formatius de Grau Mitjà**

La quarta edició dels Premis Sapiència, finançats per la Direcció General de Ciència i Investigació de la Conselleria d’Educació, Cultura, Universitats i Ocupació i coordinats per la Xarxa d’Universitats Valencianes per al foment de la Investigació, el Desenrotllament i la Innovació (RUVID), ha atorgat 34 premis entre els 30 projectes finalistes de centres docents de tota la Comunitat Valenciana.

L’entrega de premis va tindre lloc el dissabte 14 de desembre, en la sala d’actes de l’edifici Nexus de la Universitat Politècnica de València, en un congrés amenitzat pels divulgadors científics Daniel Pellicer i Inés Mármol, i en el qual part de l’alumnat va poder exposar els seus projectes d’investigació en cinc àrees temàtiques: Tecnologia i Enginyeria; Ciències de la Terra i de la Vida; Física, Química i Matemàtiques; Arts i Humanitats; i Ciències Socials i Jurídiques.

Els Premis Sapiència tenen per objecte despertar vocacions científiques entre els jóvens estudiants de la Comunitat Valenciana i fomentar el pensament crític en etapes prèvies a la universitat, així com reconéixer la motivació i implicació del professorat que tutoritza els estudiants en els projectes d’investigació.

Durant el congrés, la secretària autonòmica d’Universitats, Esther Gómez, va ressaltar que més enllà “del suport econòmic, el nostre compromís radica a crear un ecosistema que afavorisca la investigació i la innovació des de les etapes inicials de l’educació. Creiem fermament que fomentar la curiositat, l’esperit crític i la passió pel coneixement és essencial per a construir una societat més justa, innovadora i preparada per a afrontar els reptes del futur”.

La Conselleria d’Educació, Universitats i Ocupació destina més de 70.000 euros en premis per a promoure la investigació entre l’alumnat de 4t d’ESO, Batxillerat i Cicles Formatius de Grau Mitjà.

**70.500 euros repartits entre 34 premis**

En esta edició han participat un total de 284 alumnes i 104 tutors de 56 centres educatius diferents. A més, s’han concedit un total de 34 premis entre els projectes presentats, per un import total de 70.500 euros. Pretenen impulsar i generar interés en els centres docents amb la finalitat d’estendre la pràctica de la investigació a les aules.

L’avaluació dels projectes i la decisió va correspondre a un jurat format per 120 reconeguts experts de les universitats valencianes i el Consell Superior d’Investigacions Científiques en cada una de les àrees temàtiques proposades.

**Guanyadors dels primers premis**

En l’àrea de Tecnologia i Enginyeria el primer premi ha sigut per al projecte ‘PISV Seguridad Vial: Prenda Inteligente Salvavidas en Seguridad Vial’, de les autores Marta Candela Hernández, Soraya Perona Gerardo i Ainara Muñoz Martínez, tutoritzades per Joaquín Agulló Roca. Tots ells de l’IES Nit de l’Albà d’Elx.

En l’àrea de Ciències de Terra i de la Vida, este guardó ha sigut per al projecte ‘POL·LEN: L’al·lèrgia estacional: anàlisi pol·línic d’espècies vegetals locals’, dels autors Anna Bordera Ferrero i Manu Campos Vidal, tutoritzats per Almudena Martínez Ferre. Tots ells pertanyents a l’IES Jaume I d’Ontinyent .

En l’àrea de Física, Química i Matemàtiques el primer premi ha sigut per al projecte ‘ALGINATOCO2: Esferas híbridas de alginato: Química verde para la fijación del CO₂’, de l’autora Irene Gasparri Gonzálvez, tutoritzada per María Comes Navarro, les dos pertanyents a l’IES Carles Salvador d’Aldaia.

En l’àrea de Ciències Socials i Jurídiques el primer premi ha recaigut en el projecte ‘CALLOSAYFEMINISMO: Callosa de Segura y Feminismo: ¿realidades irreconciliables?’, dels autors Soraya Ramón Pelegrín i Aaron Saidi Soriano, tutoritzats per María Calero Mas. Tots ells pertanyents a l’IES Vega Baja de Callosa de Segura.

Finalment, en l’àrea d’Arts i Humanitats el primer premi ha sigut per al projecte ‘DONAVEU: Repressió franquista contra les dones a València: silenci, memòria i didàctica’, de les autores Sofía Monleón Vicente i Banina Mouland Lehbib, tutoritzades per Andreu Romero i Alcayde i Aina Josefina Sebastián Arrando. Tots ells de l’IES Francesc Ferrer i Guàrdia de València.

Així mateix, el jurat institucional ha atorgat tres premis addicionals: el premi especial al projecte que millor contribuïx a la resolució de reptes socials marcats per algun dels 17 objectius del desenrotllament sostenible de Nacions Unides, que ha sigut obtingut pel projecte ‘ALGINATOCO2: Esferas híbridas de alginato: Química verde para la fijación del CO₂’.

Així mateix, el premi especial al projecte més innovador ha anat a parar a ‘PISV Seguridad Vial: Prenda Inteligente Salvavidas en Seguridad Vial’ i el premi especial a la millor exposició oral durant el congrés ha sigut per al projecte ‘CALLOSAYFEMINISMO: Callosa de Segura y Feminismo: realidades irreconciliables?’.

Finalment, es va atorgar el Premi del Públic al vídeo amb més impacte en difusió en xarxes socials a través de la votació popular que se l’ha emportat el projecte ‘Eaepgi: Poes-IA (Estudio y aplicación en la educación de poesía generada por IA)’, dels autors Jaime de la Ossa de Pascual, María Miró Sitges i Andrés Romero Velasco, tutoritzats per Antonio Crespo Rodríguez, tots ells pertanyents al centre Salesianos Don Bosco d’Alacant.

Fecha: 18/12/2024